紫玉见南山赋（以由德通祥至如影响为韵）
李觐 (Tang)
南山之阳。何珍不藏。昭皇家之至德。发紫玉之祯祥。荧荧兮千岩动色。炯炯兮万壑生光。映于林谓偫凤之集上。据于石辨众珉之居旁。固已闻于往牒。遂荐臻于我皇。稽夫所自。无胫而至。每隐曜而不欺。曷招携之可致。所以瑞于有道。将委质而式孚。出非其时。则韬光而自弃。南眺穹崇。玉见于中。贞姿岂琢。劲质非砻。远而望焉。与彩云而摇曳。即而察也。杂嘉气之葱茏。对白璧而即异。配元圭而攸同。故瑞无应而不至。事有感而遂通。通人莫测。孰知其色。由是王者凭之而致理。君子观之而比德。明琬玉之在兹。岂瑕瑜之有匿。原乎玉之处幽。俭德是修。德表玉而应瑞。玉用德而降休。盖真宰之潜运。知神功之所由。不然。安得挹至宝于潜谷。阐皇风于大猷而已哉。若乃外彻中朗。泠然如响。佩服之处。虽贵乎山元。抵鹊之时。罔怀于土壤。大矣哉。瑞无常居。因化所如。惟德是依。彼自彰于符契。不贪为宝。我何待而沽诸。故客有观光而歌曰。归太素兮远蛮屏。有瑞玉兮见霄岭。浮紫色于云际。混清辉于水影。庶南山之不骞。期我皇之惟永。